b'\n_START_ARTICLE_\nEpocha (astronomija)\n_START_PARAGRAPH_\nEpocha astronomijoje tai laiko momentas, kuriam yra pateikiami dyd\xc5\xbeiai, kintantys laike\xc2\xa0\xe2\x80\x93 koordinat\xc4\x97s, orbit\xc5\xb3 elementai, savieji jud\xc4\x97jimai. Da\xc5\xbeniausiai \xc5\xbeinomas t\xc5\xb3 dyd\xc5\xbei\xc5\xb3 kitimo pob\xc5\xabdis (pavyzd\xc5\xbeiui, d\xc4\x97l precesijos, nutacijos), ir juos galime perskai\xc4\x8diuoti kitiems laiko momentams. Ta\xc4\x8diau per ilg\xc4\x85 laik\xc4\x85 kaupiasi neapibr\xc4\x97\xc5\xbetumai, ne visi savieji jud\xc4\x97jimai yra \xc5\xbeinomi. Tod\xc4\x97l kiekviena sekanti didesn\xc4\x97 dangaus ap\xc5\xbevalga pateikiama su savo epochos verte (pvz., Hipparcos steb\xc4\x97jimo katalog\xc5\xb3 epocha yra J1991.25, 2MASS\xc2\xa0\xe2\x80\x93 J2000.0, GAIA\xc2\xa0\xe2\x80\x93 J2015.0)._NEWLINE_Senesn\xc4\x97je, XVIII am\xc5\xbeiaus, astronomin\xc4\x97je literat\xc5\xabroje epocha buvo priimta vadinti parametr\xc5\xb3 vertes, o ne pat\xc4\xaf steb\xc4\x97jimo moment\xc4\x85._NEWLINE_Standartizavus astronomines koordina\xc4\x8di\xc5\xb3 sistemas atsirado b\xc5\xabtinyb\xc4\x97 skirti dvi s\xc4\x85vokas\xc2\xa0\xe2\x80\x93 katalogo epocha ir katalogo ekvinokcija (lygiadienis). Da\xc5\xbeniausiai naudojamos pusiaujin\xc4\x97s koordina\xc4\x8di\xc5\xb3 sistemos pagrindinis atskaitos ta\xc5\xa1kas yra pavasario lygiadienio ta\xc5\xa1kas (nuo jo atskaitome rektascensijos koordinat\xc4\x99). D\xc4\x97l precesijos jo pad\xc4\x97tis laikui b\xc4\x97gant danguje kinta, tod\xc4\x97l dangaus objekt\xc5\xb3 pad\xc4\x97tis turime perskai\xc4\x8diuoti, kokios jos bus kitu, nebe katalogo sudarymo laiko momentu. Iki 1984 m. standartin\xc4\x97 katalogo ekvinokcija b\xc5\xabdavo 1950 ar net 1900 m. Naujausi\xc5\xb3 katalog\xc5\xb3 koordinat\xc4\x97s pateikiamos 2000 m. ekvinokcijai. Dabar naudojamos ICRS koordina\xc4\x8di\xc5\xb3 sistemos (besiremian\xc4\x8dios kvazar\xc5\xb3 pad\xc4\x97timis) ekvinokcija yra J2000.0 (tai yra 2000 m. sausio 1,5 d. \xc5\xbdemi\xc5\xa1kuoju laiku\xc2\xa0\xe2\x80\x93 2000 m. sausio 1 d. 12 val.).'